钦定古今图书集成/方舆汇编/边裔典/第051卷 > 唐
## 钦定古今图书集成/方舆汇编/边裔典/第051卷 > 唐

### 太宗贞观六年焉耆来朝

按《唐书太宗本纪》，不载。按焉耆本传：“焉耆国直京
师西七千里而赢，横六百里，纵四百里，东高昌，西龟
兹，南尉犁，北乌孙。逗渠溉田，土宜黍、蒲萄，有鱼盐利。
俗祝发毡衣。户四千，胜兵二千。常役属西突厥。俗尚
娱遨。二月胐出野祀，四月望日游林，七月七日祀生
祖。十月望日，王始出游，至岁尽止。”太宗贞观六年，其
王龙突骑支始遣使来朝。

按《大唐西域记》。阿耆尼国。〈旧曰焉耆〉“东西六百馀里，南北
四百馀里。”国大都城周六七里。四面据山，道险易守。
众流交带，引水为田。土宜糜、黍、宿麦、香枣、蒲萄、梨、奈
诸果。气序和畅，风俗质直。文字取则印度，微有增损。
服饰毡毼，断发无巾。货用金钱、银钱、小铜钱。王，其国
人也，勇而寡略，好自称伐，国无纲纪，法不整肃。伽蓝
十馀所，僧徒二千馀人，习学小乘教说一切有部经
教律仪。既遵印度，诸习学者即其文而翫之，戒行律
仪，洁清勤励，然食杂三净，滞于渐教矣。从此西南行
二百馀里，逾一小山，越二大河，西得平川。行七百馀
里，至屈〈居勿切〉支国。

按《酉阳杂俎》：“焉耆国元日，二月八日婆摩遮，三日野
祀。四月十五日游林。五月五日弥勒下生。七月七日
祀先祖。九月九日床撒。十月十日，王为厌法王出首
领家，首领骑王马，一日一夜处分王事，十月十四日
作乐，至岁穷。”

贞观九年二月。焉耆国遣使来朝。贡方物。

贞观十年二月。焉耆国遣使来朝。

按以上《唐书太宗本纪》不载。按《册府元龟》云云，
贞观十二年，侯君集讨高昌，焉耆突骑支引兵助攻，
破之。

按《唐书·太宗本纪》，不载。按《焉耆本传》：“自隋乱，碛路
闭，故西域朝贡，皆道高昌。突骑支请开大碛道，以便
行人，帝许之。高昌怒，大掠其边。西突厥莫贺设与咄
陆弩失毕作难来奔，咄陆弩失毕复攻之，遣使言状，
并贡名马。咥利失可汗立，素善焉耆，故倚为援。十二
年，处月、处蜜与高昌攻陷其五城，掠千五百人，焚庐
舍。”侯君集讨高昌，遣使与相闻。突骑支喜引兵佐唐，
高昌破归向所俘。及城，遣使者入谢。

贞观十四年正月。焉耆国遣使贡方物。

按《唐书太宗本纪》不载。按《册府元龟》云云。

贞观十八年，焉耆不朝贡，安西都护郭孝恪讨擒之，
以栗婆准为王，龟兹杀之。阿史那社尔讨龟兹，立婆
伽利为王。

按《唐书太宗本纪》，贞观十八年八月“壬子，安西都护
郭孝恪为西州道行军总管，以伐焉耆。九月，郭孝恪
及焉耆战，败之。”按《焉耆本传》：“西突厥臣屈利啜为
弟，娶突骑支女，遂相约为辅车，势不朝贡。安西都护
郭孝恪请讨之，会王弟颉鼻栗婆准、叶护等三人来
降，帝即命孝恪为西州道总管，率兵出银山道，以栗
婆”准等为乡导。初，焉耆所都，周三十里，四面大山，海
水缭其外，故恃不为虞。孝恪倍道绝水，夜傅堞，迟曙，

月十一日诣焉耆，阅二旬可至，当以二十二日破之，
使者今至矣。”俄而遽人以捷布闻，囚突骑支及妻子
送洛阳，有诏赦罪。屈利啜以兵救焉耆，而孝恪还三
日矣。屈利啜囚栗婆准，更使吐屯摄王，遣使以告帝
曰：“焉耆我所下，尔乃王之邪？”吐屯惧，不敢王。焉耆立
栗婆准，而从兄薛婆阿那支自为王，号瞎千，执栗婆
准献龟兹，杀之。阿史那社尔讨龟兹，阿那支奔之，壁
东境抗王师，为社尔所禽，数其罪，斩以徇。立突骑支
弟婆伽利为王，以其地为“《焉耆》都督府。”

贞观二十二年三月。焉耆国遣使朝贡。

按《唐书太宗本纪》不载。按《册府元龟》云云。

### 高宗 年婆伽利死国人请还前王突骑支许之归国死龙懒突立

按《唐书高宗本纪》不载。按《焉耆本传》，“婆伽利死，国
人请还前王突骑支，高宗许之，拜左卫大将军。归国
死，龙懒突立。”

### 中宗嗣圣 年〈即太后长安 年〉以焉耆国小禁止傔使私马无品者肉食

按《唐书武后本纪》不载。按《焉耆本传》：“武后长安时，
以其国小人寡，过使客不堪其劳，诏四镇经略使禁
止，傔使私马，无品者肉食。”

景龙四年正月焉耆国遣使来朝。

按：《唐书中宗本纪》不载。按《册府元龟》云云。

### 元宗先天二年二月焉耆国遣使朝贡

按《唐书元宗本纪》不载。按《册府元龟》云云。

开元七年，焉耆龙懒突死，焉吐拂延立。

按：《唐书元宗本纪》，不载。按《焉耆本传》：“开元七年，龙
懒突死，焉吐拂延立。于是十姓可汗请居碎叶，安西
节度使汤嘉惠表以焉耆备四镇。诏焉耆、龟玆、疏勒、
于阗征西域贾，各食其征，由北道者轮台征之。讫天
宝，常朝贺。”

### 开元二十五年正月焉耆大首领龙长安来朝

### 天宝六载三月焉耆国遣使来贺正献方物

天宝七载正月。焉耆国遣使来贺正。献方物。

按以上《唐书元宗本纪》不载。按《册府元龟》云云。